b"\n_START_ARTICLE_\nMol\xc3\xad del Marqu\xc3\xa8s (Castellnou d'Oss\xc3\xb3)\n_START_SECTION_\nArquitectura\n_START_PARAGRAPH_\nEs tracta d'un mol\xc3\xad hidr\xc3\xa0ulic fariner, d'estructura totalment quadrada i subdividida en dos pisos: la part baixa \xc3\xa9s on hi havia la sala de les moles la qual \xc3\xa9s coberta amb volta de can\xc3\xb3 lleugerament apuntada. T\xc3\xa9 dues portes d'acc\xc3\xa9s, una que s'obre al NE, amb un arc lleugerament apuntat i a l'interior amb un arc rebaixat; una altra porta, d'arc de mig punt i formada per cinc dovelles, en la mateixa paret, que permetia l'entrada a la casa del moliner. Aquesta estan\xc3\xa7a est\xc3\xa0 en el nivell superior a la sala de les moles. Sembla que a m\xc3\xa9s hi va haver unes golfes de molt poca al\xc3\xa7ada. Al darrere del mol\xc3\xad s'hi pot observar una bassa feta de carreus i amb cinc esglaons a la cara m\xc3\xa9s externa._NEWLINE_A l'interior, els costats llargs fan 6,02 m i 6,62 m i els curts 4,65 m i 4,80 m. La paret nord-est t\xc3\xa9 un gruix d'1,07 m i la nord-oest fa 1,62 m i \xc3\xa9s coberta amb volta lleugerament apuntada. Contenia dues moles (amb les respectives moles sobiranes que roden damunt les jussanes, fixes) situades al costat del mur sud-est, darrere del qual hi ha els cups. Els carcabans (o cacaus) s\xc3\xb3n allargats i estrets, de poc m\xc3\xa9s d'1 m d\xe2\x80\x99al\xc3\xa7ada per 15 cm d'amplada. La porta s'obre a la paret del NE. T\xc3\xa9 una amplada a l'interior d'1,87 m. \xc3\x89s acabada a l'exterior amb un arc lleugerament apuntat i a l'interior amb un  arc rebaixat. En el mateix mur NE, a l'extrem sud, s'obria una segona porta, d'arc de mig punt i formada per cinc dovelles, que permetia l'entrada a la casa del moliner. _NEWLINE_Els dos cups eren darrere la paret sud-est. Tenen forma cil\xc3\xadndrica i resten oberts per la banda que d\xc3\xb3na a la bassa. Tenen un di\xc3\xa0metre de gaireb\xc3\xa9 2,5 m i permetien un salt, des de la superf\xc3\xadcie de l'aigua de la bassa a l'entrada del carcab\xc3\xa0 d'uns 4 m. Tant la sala de les moles com els cups s\xc3\xb3n fets amb carreus ben escairats i for\xc3\xa7a grans, units amb morter de cal\xc3\xa7. Per damunt de la sala de les moles comen\xc3\xa7a una construcci\xc3\xb3 feta amb t\xc3\xa0pia destinada a l'habitatge del moliner. Hi hauria una sala principal, amb una al\xc3\xa7ada de sostre d'uns 4 m i unes golfes al damunt d'uns 2,5 m d'al\xc3\xa7ada. Ambdues resten partides per dos arcs transversals. La bassa t\xc3\xa9 unes mides de 68 m X 16 m. Seguint la s\xc3\xa9quia, uns centenars de metres riu amunt s'hi troba la resclosa, d'una longitud d'uns 25 m. \xc3\x89s feta amb carreus i uns cinc esglaons a la cara m\xc3\xa9s externa."